የንግድ ሚኒስቴር የስምንት ወራት የአፈጻጸም ግምገማ ቀጣይ አቅጣጫዎች  ላይ መግባባት  በመፍጠር ተጠናቀቀ
አዳማ፤ መጋቢት 20/2006 (ዋኢማ) – የኢፌዴሪ ንግድ ሚኒስቴር ለሁለት ቀናት በአዳማ ያካሄደው የበጀት ዓመቱን የስምንት ወራት እቅድ አፈጻጸም ግምገማ ቀጣይ የእቅድ አፈጻጸም አቅጣጫዎች ላይ መግባባትን በመፍጠር ተጠናቀቀ። በማጠቃለያው ላይ የንግድ ሚኒስቴር ሚኒስትር አቶ ከበደ ጫኔ እንደገለጹት ባለፉት ጊዚያት የተጀመረው አበረታች የሪፎርም ጅምር ተጠናክሮ መቀጠል ይኖርበታል ብለዋል። የተቋሙ ቁልፍ ተግባር የንግዱን ዘርፍ የልማት ሰራዊት መገንባት በመሆኑ በዚህ ረገድ የአመለካከት ለውጥ ለማምጣት የዘርፉን የለውጥ ሃይል  ማጠናከርና ማሰልጠን እደሚያስፈልግም ሚኒስትሩ ገልጸዋል። አቶ ከበደ አያይዘውም በበጀት ዓመቱ ቀሪ ወራት በሶስቱ የልማት ሰራዊት ክንፎች ትስስር በመፍጠር ጥሩ አፈጻጸም  የነበራቸውን በማጠናከርና  ጉድለት የታየባቸውን በመሙላት ለዘርፉ ስኬት  መረባረብ ይኖርብናል ብለዋል። ባለፉት ወራት በአዲስ አበባ መስተዳድር  በመሰረታዊ ሸቀጦቶች  ላይ የታየው  ውጤታማ አፈጻጸምና በትግራይና በአማራ  ክልሎች  የተፈጠረው አንድ ለአምስት ውጤታማ የልማት አደረጃጀት በንግዱ ዘርፍ መድገም እንደሚገባ ሚኒስትሩ ተናግረዋል።  አቶ ከበደ አያይዘውም በስኳር ላይ የመጣውን ለውጥ በሌሎች እንደ ቡናና ብርቱኳን በመሳሰሉ ዋጋቸው በከፍተኛ ደረጃ እያናረ ባሉ ሸቀጦች ላይ መደገም ይኖርበታል ብለዋል። የአሰራር ስርዓትንና አደረጃጀትን በቀጣይነት ማሻሻል፣ የፈጻሚዎችንና የስፈጻሚዎችን እውቀትና ክህሎት ማሳደግ፣ የአይቲ አገልግሎትና ኔትመርክ ማጠናከር፣ ከሚመለከታቸው የዘርፉ ባለድርሻ አካላት ጋር ተቀናጅቶ መስራት፣ ለወጪ ንግድ ምርት አቅርቦት ላይ ለውጥ ለማምጣት መጣር፣ ለአርሶ አደሩ የገበያ መረጃ መስጠትና ምርቱን ለገበያ እንዲያቀርብ ማድረግ  በቀጣይ መራት ልዩ ትኩረት አግኝተው የሚፈጸሙ ተግባራት መሆናቸው ሚኒስትሩ ገልጸዋል።